
RAPORT  COMUN  SUPLIMENTAR
asupra propunerii legislative pentru completarea art.99 din Legea nr.188/1999 privind Statutul funcţionarilor publici
În temeiul art.70 din Regulamentul Camerei Deputaţilor, republicat, propunerea legislativă pentru completarea art.99 din Legea nr.188/1999 privind Statutul funcţionarilor publici a fost retrimisă Comisiei pentru muncă şi protecţie socială şi Comisiei pentru administraţie publică şi amenajarea teritoriului, prin adresa nr. Plx 208/2015 din 17 iunie 2015, în vederea reexaminării şi întocmirii unui nou raport.
Propunerea legislativă are ca obiect de reglementare completarea art.99 din Legea nr.188/1999 privind Statutul funcţionarilor publici, republicată, cu modificările şi completările ulterioare, prin introducerea unui nou alineat, în scopul exceptării de la eliberarea din funcţia publică, în cazul reorganizării activităţii instituţiilor publice, a acelor funcţionari publici care mai au maximum 3 ani până la pensionare şi au o vechime minimă de 10 ani într-o instituţie publică, iar la evaluarea performanţelor profesionale din ultimii 5 ani au obţinut cel puţin calificativul „foarte bun".
În urma reluării dezbaterilor în şedinţa comună din 29 septembrie 2015, membrii celor două comisii au hotărât, cu majoritate de voturi (o abţinere), menţinerea soluţiei iniţiale, de respingere a propunerii legislative, exprimată în raportul comun depus în data de 6 mai 2015, cu nr. 4c-7/192, respectiv nr.4c-6/98. 

Motivele respingerii sunt următoarele:

· o astfel de modificare legislativă ar putea determina apariţia unor situaţii de inechitate între anumiţi funcţionari publici în raport cu colegii lor, încadraţi pe aceeaşi funcţie. 
· prevederile propuse nu au legătură cu reorganizarea (ca reproiectare a organizaţiei sub aspect operaţional prin restructurarea posturilor), ci eventual cu instituirea unor măsuri de protecţie a personalului din sectorul public, în aplicarea unor măsuri de reorganizare, caz în care nu pot reprezenta o completare a normei supuse discuţiei.

· normele care instituie o excepţie au un caracter de permanenţă şi repetabilitate de la regulile generale, or criteriile impuse prin iniţiativa legislativă sunt prezentate sub forma unei enumerări exprese şi limitative. În acest context, precizăm faptul că în reglementarea unor norme de aplicare, cu caracter proteguitor, nu se recomandă utilizarea unor astfel de enumerări limitative având în vedere că, de la caz la caz, pot exista o mulţime de alte criterii care pot fi avute în vedere la nivel instituţional în stabilirea unor norme procedurale. De asemenea, semnalăm că faţă de modalitate de reglementare a acestor condiţii nu rezultă dacă sunt aplicate într-o anumită ordine sau dacă există o prevalenţă a unei sau a unora dintre acestea în raport cu celelalte.
La lucrările şedinţei comune şi-au înregistrat prezenţa 23 deputaţi din totalul de 24 membri ai Comisiei pentru muncă şi protecţie socială şi 18 deputaţi din totalul de 22 membri ai Comisiei pentru administraţie publică şi amenajarea teritoriului.

Propunerea legislativă a fost respinsă de Senat în şedinţa din 4 martie 2015.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, membrii celor două comisii propun plenului Camerei Deputaţilor respingerea iniţiativei legislative.

